b'\n_START_ARTICLE_\nRosalba Neri\n_START_SECTION_\nBiografija\n_START_PARAGRAPH_\nRosalbos kelias \xc4\xaf populiarum\xc4\x85 prasid\xc4\x97jo dar paauglyst\xc4\x97je, kuomet ji laim\xc4\x97jo vietin\xc4\xaf gro\xc5\xbeio konkurs\xc4\x85. Susidom\xc4\x97jusi galimybe tapti aktore, ji mok\xc4\x97si Eksperimentinio kino centre bei sulauk\xc4\x97 pasi\xc5\xablymo vykti \xc4\xaf JAV pagilinti \xc5\xbeini\xc5\xb3 aktori\xc5\xb3 studijoje, ta\xc4\x8diau \xc5\xa1io pasi\xc5\xablymo atsisak\xc4\x97, nusprendusi likti gimtin\xc4\x97je._NEWLINE_Nors laikoma, kad ji debiutavo kine 1958 m. komedijoje \xe2\x80\x9eMogli pericolose\xe2\x80\x9c, pirmasis pasirodymas ekrane \xc4\xafvyko 1956 m. filme \xe2\x80\x9eI pinguini ci guardano\xe2\x80\x9c. Vis tik ir \xc5\xa1iame, ir keliuose sekan\xc4\x8diuose filmuose vaidmenys buvo nereik\xc5\xa1mingi, o jos pavard\xc4\x97 kartais net neb\xc5\xabdavo \xc4\xaftraukiama \xc4\xaf titrus. Negana to, ji buvo painiojama su kita ital\xc5\xb3 aktore Rosalina Neri._NEWLINE_1960 m. Rosalba suvaidino dviejuose istoriniuose filmuose \xe2\x80\x9eIl Sepolcro dei Rei\xe2\x80\x9c ir \xe2\x80\x9eEsther and the King\xe2\x80\x9c. Netrukus juodaplauk\xc4\x97 tamsaus gymio aktor\xc4\x97 buvo prad\xc4\x97ta kviesti vaidinti ir kitus istorinius persona\xc5\xbeus: faraono Ramzio nuotak\xc4\x85, Delil\xc4\x85 ir kitus._NEWLINE_1965-67 m. ji nusifilmavo keliuose nuotyki\xc5\xb3 filmuose apie \xc5\xa1nipus: \xe2\x80\x9eIl Superseven Chiama Cairo\xe2\x80\x9c, \xe2\x80\x9eDue mafiosi contro Goldfinger\xe2\x80\x9c ir \xe2\x80\x9ePassword: uccidete gente Gordon\xe2\x80\x9c bei re\xc5\xbeisieriaus Jesus Franco juostoje \xe2\x80\x9eLucky, el intrepido\xe2\x80\x9c._NEWLINE_Nuo 1969 m. Rosalbos filmografijoje daugiausia buvo giallo, erotini\xc5\xb3, veiksmo bei siaubo film\xc5\xb3, kuriuose jis atlikdavo seksuali\xc5\xb3 moter\xc5\xb3, da\xc5\xbeniausiai neigiam\xc5\xb3 persona\xc5\xbe\xc5\xb3 vaidmenis. Ji nusifilmavo dar viename Jesus Franco filme \xe2\x80\x9e99 moterys\xe2\x80\x9c bei komedijoje \xe2\x80\x9eTop Sensation\xe2\x80\x9c kartu su Edwige Fenech. 1972 m. ji kartu su kita \xc5\xbeinoma ital\xc5\xb3 aktore Barbara Bouchet nusifilmavo dviejuose filmuose \xe2\x80\x9ePasimatym\xc5\xb3 namai\xe2\x80\x9c ir \xe2\x80\x9eMalonumo beie\xc5\xa1kant\xe2\x80\x9c. Vis tik geriausiai ji buvo \xc5\xbeinoma siaubo film\xc5\xb3 m\xc4\x97g\xc4\x97jams: \xe2\x80\x9eLucifera Demon Lover\xe2\x80\x9c, \xe2\x80\x9eLedi Franken\xc5\xa1tein\xe2\x80\x9c, \xe2\x80\x9eIl plenilunio dell Vergini\xe2\x80\x9c ir eil\xc4\x97je juost\xc5\xb3 apie vampyrus._NEWLINE_Paskutiniuoju jos pasirodymu ekrane tapo 1985 m. televizijos mini serialas \xe2\x80\x9eOlga e i suoi figli\xe2\x80\x9c (paskutinis filmas \xe2\x80\x93 1976 m. juosta \xe2\x80\x9eIl pomicione\xe2\x80\x9c). Viso jos filmografijoje \xe2\x80\x93 apie 100 \xc4\xafvairiausio \xc5\xbeanro vaidmen\xc5\xb3 kine._NEWLINE_Rosalbos dukt\xc4\x97 Francesca Neri, gimusi 1964 m., taip pat tapo aktore.'